Berlinerpoplene (TV-serie)

Berlinerpoplene er en norsk dramaserie på åtte episoder initiert av Anders T. Andersen. De første seks episodene gikk på NRK1 høsten 2007, og de siste to episodene ble sendt i januar 2009. Serien er basert på de tre romanene Berlinerpoplene, Eremittkrepsene og Ligge i grønne enger av Anne B. Ragde. Den sjette episoden ble sett av  TV-seere, noe som er rekord for en norsk dramaserie.

Serien hadde premiere på NRK1 den 8. oktober 2007. Regien var delt mellom Anders T. Andersen (episode 1-3 og 7-8) og Sirin Eide (4-6). Produsent var Bitte Monn-Iversen, manus var ved Anne Regine Klovholt og Åse Vikene og line producer var Jardar Øyen. Produksjonen var ved NRK Drama.

Berlinerpoplene har vunnet totalt seks Gullrute-priser; tre under Gullruten 2008 og tre under Gullruten 2009. I 2008 ble selve serien kåret til beste TV-drama, mens skuespillerne Nils Sletta og Andrine Sæther ble kåret til beste mannlige og kvinnelige skuespiller. I 2009 fikk Espen Skjønberg prisen for beste mannlige skuespiller, mens Anders T. Andersen mottok fagprisen i klassen «beste regi enkamera» og produksjonsteamet vant «beste lysdesign/scenografi».

20. september 2008 vant Berlinerpoplene Prix Italia for beste TV-drama; blant de andre nominerte produksjonene var den danske dramaserien Forbrytelsen. 

 Handling 
Berlinerpoplene omhandler den oppløste familien Neshov. Bonden Tor (Nils Sletta), som bor med foreldrene på gården sin i Trøndelag, den andre broren Margido (Bjørn Sundquist), som er begravelsesagent, og den yngste broren Erlend (Jon Øigarden), som bor i København. Brødrene har liten kontakt med hverandre, men da moren (Grete Nordrå) dør, vender brødrene tilbake til gården. Tor kontakter også datteren Torunn (Andrine Sæther), som han har svært liten kontakt med, for å fortelle henne at bestemoren er død. Torunn bestemmer seg for å dra til gården og møte familien til faren.

 Rollebesetning 
 Nils Sletta – Tor Neshov
 Espen Skjønberg – Tormod Neshov
 Bjørn Sundquist – Margido Neshov
 Jon Øigarden – Erlend Neshov
 Andrine Sæther – Torunn Neshov
 Grete Nordrå – Anna Neshov
 Morten Rose – «Krumme» (Carl Thomsen)
 Anne Krigsvoll – Selma Vanvik
 Hanna Kavli Lund – Anna Neshov som ung
 Frøydis Armand – Cissi, Torunns mor
 Iram Haq – sykepleier
 Hildegunn Eggen – Marit Bonseth
 Øyvind Brandtzæg – Kai Roger

 Kritikk og seertall 
«Med tv-versjonen av «Berlinerpoplene» har det berømte norske bygdedyret fått et skarpskåret monument», skrev VGs anmelder Astrid Sletmark om serien, og ga den terningkast fem.

«Flotte bilder og enestående karakterer gjør NRK til den seriøse seriemesteren denne høsten», skrev Side2s anmelder, og ga serien terningkast fem.

«Anne B. Ragdes «Berlinerpoplene» gjer seg strålande som tv-serie», var kommentaren fra ABC Nyheters anmelder Kari Mathilde Hestad.

«Balanserer på grensen av parodisk traurighet, men skaper helstøpte figurer av Ragdes univers», skrev Dagbladets anmelder etter premieren den 8. oktober, og gav den terningkast fire. Han skrev videre: «Hvis man setter seg foran flatskjermen i feil humør, kan «Berlinerpoplene» framstå som en parodi på dramatisert traurighet.»

Bygde-Norges riksavis Nationen reagerte i en kommentar til TV-serien på at Ragde hadde satt den norske bondestanden i et dårlig lys. Sitat: «Ragde har ikke gjort den norske bondestanden noen stor tjeneste ved å plassere sin triste historie på en gård. For handlingen trenger ikke et gårdsbruk. Den kunne utspilt seg i et fiskevær, i en småby hvor som helst i landet eller på Oslos beste vestkant».

Premieren på serien hadde svært gode seertall med 835 000 seere i gjennomsnitt, noe som gjorde den til det mest sette tv-programmet den dagen. Ifølge medieforsker Kristian Tolonen i NRK var tallene uvanlig høye til å være en dramaserie. Tredje episode av serien oppnådde 967 000 seere, noe som var rekord for en norskprodusert dramaserie etter år 2000. 

975 000 seere fulgte sjette og siste episode av seriens første sesong. Gjennomsnittlig så hele 930 000 seere hver episode.

 Priser 
 Prix Italia 2008: Beste TV-drama
 Gullruten 2008: Beste TV-drama
 Gullruten 2008: Beste mannlige skuespiller, Nils Sletta
 Gullruten 2008: Beste kvinnelige skuespiller, Andrine Sæter
 Gullruten 2009: Beste mannlige skuespiller, Espen Skjønberg
 Gullruten 2009: Beste regi enkamera, Anders T. Andersen for episode 7
 Gullruten 2009: Beste lysdesign/scenografi, Odd Erling Høgberg og Siri Langedalen for episode 7

 Referanser 

Eksterne lenker


Kategori:Norske dramaserier
Kategori:TV-produksjoner på NRK
Kategori:Gullruten for beste TV-program
Kategori:TV-program med Gullrute-vinnere
Kategori:TV-program med vinnere av Gullrutens fagpris
Kategori:Norske TV-produksjoner fra 2000-årene
Kategori:Norske miniserier